Plaasaanval: Man geskiet, vrou glo met kookwater gegooi | Netwerk24
Plaasaanval: Man geskiet, vrou glo met kookwater gegooi
Deur Marietie Louw-Carstens 20 November 2019 11:21
’n Man is Dinsdagaand in ’n plaasaanval in die Boschkop-gebied buite Pretoria doodgeskiet.
Ian Cameron, AfriForum se hoof van gemeenskapsveiligheid, sê ’n vrou is glo ook in die aanval met ’n mes gesteek.
“Die aanvallers het glo ook kookwater oor haar gegooi,” sê Cameron.
Die man is in die bors geskiet en vasgebind waarna hy hom vermoedelik doodgebloei het.
Lede van AfriForum se buurtwag in Boschkop was Woensdagoggend op die plaas om saam met die polisie na minstens vier gewapende mans te soek.
Die slagoffers se name mag nog nie bekend gemaak word nie omdat van hul familielede nog nie van die voorval in kennis gestel is nie.
Die polisie het bevestig 'n 68-jarige boer is deur vier gewapende mans buite Boschkop doodgeskiet.
Konst. Yeroboam Mbatsane, polisiewoordvoerder, sê die gewapende mans het klapmusse gedra toe hulle by die plaashuis ingebreek het.
Hy sê kookwater is op vrou se bene gegooi. Sy is in die hospitaal opgeneem.
'n Televisiestel, twee iPhones en nog elektroniese toerusting is gebuit.
Klagtes van moord en huisbraak word ondersoek.
Daar is met 'n reusesoektog begin en AfriForum se buurtwaglede help ook na die verdagtes soek.